Tirsdag morgen blev motorvejen syd for Frederikshavn spærret efter et uheld, hvor en mandlig bilist overså en skiltevogn, som han kørte direkte ind i. Manden blev fastklemt ved uheldet, der skete klokken 8.33, og motorvejen var spærret i sydgående retning i omkring en halv time, mens der blev ryddet op, oplyser vagtchef ved Nordjyllands Politi, Per Vagn Nielsen. Den mandlige bilist, som var alene i bilen, blev kørt til Hjøring Sygehus, men han er tilsyneladende ikke kommet alvorligt til skade, og patruljen på stedet kunne tale med manden efter uheldet, fortæller vagtchefen.

Referat:
Mandlig bilist kørte ind i skiltevogn på motorvejen syd for Frederikshavn.